
PROJEKTS uz 16.09.2026.

vēlamais datums izskatīšanai domē: 24.09.2026.
sagatavotājs: Inga Pērkone
ziņotājs: Inga Pērkone


	LĒMUMS	
Ādažos, Ādažu novadā
				
2026. gada 24. septembrī 					Nr.«DOKREGNUMURS»	


Par apvienotā projektēšanas un būvniecības iepirkuma organizēšanu nekustamā īpašuma “Blusas” ēku atjaunošanai un pārbūvei

Ādažu novada pašvaldības domes (turpmāk – Pašvaldība) īpašumā Carnikavas pilsētā, Ādažu novadā, pie reģionālās nozīmes autoceļa P1 atrodas nekustamais īpašums “Blusas” (nekustamā īpašuma kadastra Nr. 8052 004 0989). Uz zemes gabala atrodas dzīvojamā māja ar kadastra apzīmējumu 80520040059001 (252,93 m2 platībā), kā arī saimniecības ēka ar kadastra apzīmējumu 80520040059002 (162,3 m2 platībā, nojaucamā ēka). Blusu kroga ēku komplekss ir nozīmīgs kultūrvēsturiskā mantojuma objekts – viena no retajām saglabātajām Carnikavas muižas kompleksa ēkām un unikāla vēsturiskā kroga ēka Vidzemes piekrastē. 
Saskaņā ar SIA “BALTS UN MELNS” 2024. gada novembrī veikto tehnisko izpēti abām minētajām ēkām, to tehniskais stāvoklis kopumā novērtēts kā pirmsavārijas un avārijas stāvoklī esošs, ar kopējo tehnisko nolietojumu attiecīgi aptuveni 70% un 73% apmērā. Apsekošanā konstatēts, ka ēku galvenās nesošās konstrukcijas (pamati, mūra un koka guļbūves sienas, pārsegumi un jumts) ir zaudējušas mehānisko stiprību un stabilitāti pamatu nevienmērīgas sēšanās, bīstamu deformāciju un koksnes trupes dēļ, neatbilstot Būvniecības likuma 9. panta prasībām. Ņemot vērā, ka koka konstrukciju ēku nolietojums pārsniedz 65%, to atjaunošana sākotnējā stāvoklī nav konstruktīvi un ekonomiski iespējama, tādēļ tehniskās izpētes atzinumā secināts, ka ēku konstrukcijas ir nojaucamas, vienlaikus paredzot vēsturisko būvelementu un materiālu (māla ķieģeļu, koka siju, logu un durvju) saudzīgu demontāžu un saglabāšanu to atkārtotai izmantošanai jaunajā būvniecībā. 
Lai nodrošinātu kultūrvēsturiskā mantojuma saglabāšanu un izveidotu funkcionējošu Kultūras un amatniecības centru, Pašvaldība 27.02.2025. pieņēma lēmumu Nr. 84 “Par projekta “Blusu kroga atjaunošanas projekta 1. kārta” pieteikumu”. Pēc pieteikuma apstiprināšanas Lauku atbalsta dienestā (turpmāk – LAD) un būvprojekta izstrādes Pašvaldības izsludinātajos būvdarbu iepirkumos saņemtie pretendentu piedāvājumi būtiski pārsniedza sākotnēji plānoto būvdarbu budžetu (sasniedzot 1 046 827,64 euro ar PVN, salīdzinot ar plānotajām būvdarbu izmaksām 542 481,92 euro apmērā), tādēļ iepirkumi tika izbeigti bez rezultātiem. Ņemot vērā dokumentu iesniegšanas termiņu kavējumu LAD un 100% finanšu korekcijas piemērošanas risku, Pašvaldība 30.07.2026. pieņēma lēmumu Nr. 279 atcelt 27.02.2025. lēmumu Nr. 84 un atsaukt projektu. 
Sākotnēji plānotajās izmaksās (542 481,92 euro) ietilpa saimniecības ēkas projektēšanas un būvdarbu kopējās izmaksas. Ņemot vērā Finanšu komitejā saņemto uzdevumu veikt visa ēku kompleksa projektēšanu, lai nodrošinātu kopēju vīziju par kompleksa turpmāko attīstību un izveidotu arhitektoniski vienotu tā vizuālo tēlu, darba uzdevumu plānots papildināts ar dzīvojamās mājas projektēšanu. Indikatīvi pārrēķinot pēdējās projektēšanas izmaksas uz kvadrātmetru (42 350 euro par 167 m²), dzīvojamās mājas projektēšanas papildu izmaksas varētu sastādīt līdz 74 000 euro.
Lai nodrošinātu racionālu un saimnieciski pamatotu pašvaldības līdzekļu izlietojumu, novērstu būvniecības izmaksu sadārdzināšanos un laicīgi sagatavotos gaidāmajam biedrības “Jūras Zeme” izsludinātajam konkursam Eiropas Jūrlietu, zvejniecības un akvakultūras fonda (EJZAF) ietvaros, Pašvaldība plāno jaunu “Blusu” kroga ēku pārbūves rīcības konceptu. Koncepts paredz iepirkuma modeli “Projektē un būvē” ar fiksētiem izmaksu griestiem 616 482,00 euro apmērā (ieskaitot PVN), optimizējot tehniskos risinājumus 2026. gada izstrādātajam saimniecības ēkas būvprojektam, atsevišķas kārtas vajadzībām izstrādājot būvprojektu arī dzīvojamās ēkas atjaunošanai un pirmās kārtas ietvaros izbūvējot pilnībā funkcionējošu saimniecības ēkas 1. stāvu (~162 m²). 
Iecerētais projekts atbilst Ādažu novada Attīstības programmas (2021–2027) prioritātēm un uzdevumiem kultūrvides, tūrisma un publiskās ārtelpas attīstības jomā. 
1) “VTP4: Aizsargāta un sakopta dabas vide brīvā laika pavadīšanas iespējām dabā” rīcības virziena “RV4.3: Ādažu novada kā tūrisma vides tēla popularizēšana” uzdevumiem “U4.3.1: Stiprināt Ādažu novada tēlu un atpazīstamību”, “U4.3.2: Attīstīt tūrismu Ādažu novadā” un “U4.3.3: Izstrādāt un popularizēt jaunus tūrisma produktus”;
2) “VTP5: Resursu efektīva izmantošana un attīstība” rīcības virziena “RV5.1: Pašvaldības nekustamo īpašumu attīstība, pašvaldības teritorijas labiekārtošana”  uzdevumam “U5.1.1: Sekmēt novada publiskās ārtelpas attīstība” un uzdevumam “U5.1.2: Izbūvēt jaunas ēkas pašvaldības teritorijā” (pasākumam “C5.1.3.5. Kultūras un amatniecības centra (“amatu mājas”) izveide”);
3) “VTP6: Klimatneitrāla enerģijas izmantošana un ģenerācija” rīcības virziena “RV6.1: Energoefektivitāte” uzdevumam “U6.1.1: Paaugstināt ēku energoefektivitāti”;
4) “VTP11: Ādažu novada kultūrvides attīstība” rīcības virziena “RV11.3: Kultūrvēsturisku objektu pētniecība, attīstība  un integrēšana  tūrisma objektos” uzdevumiem “U11.3.1: Izpētīt, digitalizēt vēsturiskos materiālus par kultūrvēsturiskiem objektiem”, “U11.3.3: Prezentēt iegūtos rezultātu, veidojot ekspozīcijas un tematiskās izstādes muzejiskajās iestādēs, vadot ekskursijas un organizējot pasākumus, kā arī veidojot dažāda rakstura publikācijas” un “U11.3.6: Atbalstīt kultūrvēsturisku vērtību saglabāšanu, veidot mūsdienīgu tūrisma piedāvājumu, balstoties uz senām tradīcijām”;
5) “VTP16: Efektīva pašvaldības iestāžu un uzņēmumu darba organizācija” rīcības virziena “RV16.1: Pašvaldības darbības uzlabošana” uzdevumam “U16.1.1: Uzlabot pašvaldības iestāžu, struktūrvienību un uzņēmumu pakalpojumu kvalitāti”.
Projekta kopējās plānotās izmaksas ir 616 482,00 euro, kas iekļaujamas Attīstības un projektu nodaļas budžeta tāmē. 2026. gada novembrī plānots izsludināt iepirkumu, tāpēc izmaksas tiek paredzētas 2027. un 2028. gadā.
Pamatojoties uz Pašvaldību likuma 4. panta pirmās daļas 2. un 5. punktu un 10. panta pirmās daļas 21. punktu, kā arī ņemot vērā Projektu uzraudzības komisijas 24.08.2026. atzinumu, Finanšu komitejas 16.09.2026. atzinumu, Ādažu novada dome
NOLEMJ:
1. [bookmark: _Hlk162989100]Atbalstīt Ādažu novada pašvaldības nekustamā īpašuma “Blusas” (kadastra Nr. 8052 004 0989) saimniecības ēkas (kadastra apzīmējums 8052 004 0059 002) atjaunošanas un pārbūves, kā arī dzīvojamās mājas (kadastra apzīmējums 8052 004 0059 001) būvprojekta izstrādes ieceri, piemērojot apvienoto projektēšanas un būvniecības (“Projektē un būvē”) modeli un nosakot kopējos fiksētos izmaksu griestus 616 482,00 euro (seši simti sešpadsmit tūkstoši četrsimt astoņdesmit divi euro un 00 centi), ieskaitot pievienotās vērtības nodokli, papildus 74 000,00 euro paredzot no pašvaldības budžeta nesadalītajiem līdzekļiem.  
2. Uzdot Centrālās pārvaldes Attīstības un projektu nodaļai līdz 10.11.2026. sagatavot apvienotā projektēšanas un būvniecības (“Projektē un būvē”) iepirkuma tehnisko un iepirkuma dokumentāciju.  
3. Uzdot Centrālās pārvaldes Juridiskajai un iepirkumu nodaļai sadarbībā ar Attīstības un projektu nodaļu organizēt publiskā iepirkuma procedūru.
4. Projekta īstenošanai nepieciešamo pašvaldības finansējumu 616 482,00 euro paredzēt Attīstības un projektu nodaļas 2027. un 2028. gada budžeta tāmē.
5. Pašvaldības izpilddirektora vietniecei veikt lēmuma izpildes kontroli.



Pašvaldības domes priekšsēdētājs						G. Miglāns 

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU


__________________________
Izsniegt norakstus: @ APN; @ FIN; @ CKS; @ IDRV

Pērkone, 27336847

